ธสน.เตือน ส่งออกระวัง ถูกเบี้ยวหนี้
ธสน.เตือนผู้ส่งออกเสี่ยงสูง แนะทำประกัน เผย 8 เดือนจ่ายสินไหมให้ลูกค้าที่ถูกเบี้ยวหนี้ 12 ล้าน
7 ต.ค. 2559

ธสน.เตือนผู้ส่งออกเสี่ยงสูง แนะทำประกัน เผย 8 เดือนจ่ายสินไหมให้ลูกค้าที่ถูกเบี้ยวหนี้ 12 ล้าน
นายพิศิษฐ์ เสรีวิวัฒนา กรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ เปิดเผยว่า ช่วง 8 เดือนแรกของปีนี้ มีผู้ส่งออกยื่นขอรับค่าสินไหมทดแทนกับ ธสน.วงเงิน 12.55 ล้านบาท สาเหตุจากผู้ซื้อไม่ชำระเงินค่าสินค้า 98% และผู้ซื้อล้มละลายอีก 2% โดยประเภทสินค้าแบ่งตามมูลค่า ประกอบด้วย เป็นข้าว 50% อาหารกระป๋อง 20% เส้นไหมสำหรับทอพรม 15% อัญมณีและเครื่องประดับ 12% และยางรถยนต์ 3% หากแบ่งตามประเทศผู้ซื้อ ได้แก่ เยอรมนี สหรัฐอาหรับเอมิเรตส์ สหรัฐอเมริกา และนอร์เวย์
ปัจจุบันความเสี่ยงทางการค้าระหว่างประเทศยังเพิ่มสูงขึ้น โดยองค์กรรับประกันชั้นนำอย่างเอทราดิอุส (Atradius) คาดการณ์ว่า สถานการณ์ความเสี่ยงการล้มละลายในประเทศพัฒนาแล้วของปีนี้และปี 2560 อยู่ในช่วงเลวร้ายที่สุดนับตั้งแต่ปี 2552
นายพิศิษฐ์ กล่าวว่า ปัจจุบันผู้ประกอบการไทยโดยเฉพาะเอสเอ็มอี ไม่เห็นความสำคัญการทำประกันการส่งออก เนื่องจากกังวลต้นทุนค่าใช้จ่าย
ล่าสุด ธสน.ได้มอบสินไหมทดแทน 1.67 ล้านบาท ให้แก่บริษัท สยาม ไดมาสเตอร์ ผู้ผลิตและส่งออกเส้นไหมขนแกะฟอกย้อมสำหรับทอพรมหรือเสื้อผ้าไหมพรม เนื่องจากประสบปัญหาผู้ซื้อในประเทศสหรัฐอาหรับเอมิเรตส์ (UAE) ไม่ชำระเงินค่าสินค้า เพราะขาดสภาพคล่องทางการเงิน